‘Mees gesoekte misdadiger’ se skrikbewind beëindigMbuso Ndabazovela Biyela, “Gauteng se mees gesoekte misdadiger”. (Foto: SAPD) ’n Verdagte wat verbind word met agt strafregtelike sake waaronder die moord op ’n polisiebeampte, is Maandag in die vroeë oggendure in KwaZulu-Natal doodgeskiet. Mbuso Ndabazovela Biyela, wat die polisie as “Gauteng se mees gesoekte misdadiger” beskryf, is omstreeks 03:00 deur die polisie in Weenen doodgeskiet waar hy weggekruip het. Dít volg net ’n week nadat die polisie in Gauteng verlede Sondag (29 Mei) ŉ beloning van soveel as R100 000 uitgeloof het vir inligting wat tot die inhegtenisneming en skuldigbevinding van Biyela sou lei. Verskeie oproepe is glo ontvang met inligting. Brig. Brenda Muridili, woordvoerder van die polisie, sê ’n span bestaande uit lede van die polisie se eenheid vir ernstige en geweldsmisdaad (moord en roof), die opsporingspan, die Soweto-distriksmisdaadintelligensiespan sowel as Gauteng en KwaZulu-Natal se taktiese reaksiespanne kon Biyela as deel van hul soektog in die Sahlumbe-nedersetting opspoor. Die span het vanoggend die huis waar Biyela weggekruip het, genader. Biyela het egter die span sien aankom en skote op hulle afgevuur. “Die span was genoodsaak om terug te skiet en Biyela is noodlottig gewond.” Geen lede van die polisie se span is tydens die skietery gewond nie. Die span het wel beslag gelê op ’n ongelisensieerde vuurwapen en ammunisie nadat hulle die betrokke huis in Weenen binnegegaan het. ‘Einde van Biyela se skrikbewind’ Biyela is vroeër by twee geleenthede, onderskeidelik in KwaZulu-Natal en Gauteng in Augustus 2020 en Oktober 2021, in verband met moord in hegtenis geneem, maar het later uit aanhouding ontsnap. Muridili sê Biyela word verbind met ’n moord wat in Augustus 2020 in KwaZulu-Natal aangemeld is sowel as vyf moorde wat tussen Oktober 2021 en Maart 2022 in Jabulani in Soweto gepleeg is. Hy is óók vroeër verbind met ŉ kaping wat in Desember 2017 in Lenasia plaasgevind het, sowel as die besit van ’n ongelisensieerde vuurwapen, ŉ misdaad wat dieselfde maand in Lenasia-Suid aangemeld is. Lt.genl. Elias Mawela, Gautengse polisiekommissaris, het vanoggend die polisie se span én lede van die publiek geloof. “Ons het ŉ beroep gedoen op enigiemand vir inligting oor waar een van ons mees gesoekte verdagtes is en die oproepe wat ons ontvang het, het ons baie gehelp. Dankie aan die publiek, aangesien ons saam die einde van Biyela se skrikbewind verseker het.”